Lav et referat af nedenstående tekst:

Tekst:
For knap en måned siden solgte Vibeke og Michael Mortensen deres hus i Pandrup på nettet. De valgte at benytte sig af en online ejendomsmægler. Altså en mægler, som de aldrig har mødt i virkeligheden, men kun har kommunikeret med over mail og telefon. - Vi var da noget betænkelige ved det i begyndelsen, men det var altså rigtigt fint. Og prisen, den var god, siger Vibeke Mortensen, der til dagligt arbejder som greenkeeper. - Det der med at mødes rent fysisk, det behøver man jo slet ikke. De tager jo telefonen, når man ringer, siger Michael, der er smed. Ann Rosenskjold, der var parrets mægler, stod for købsaftalen og forhandlingerne, mens parret selv stod for fremvisningerne. Og det var faktisk en sjov oplevelse, siger Vibeke Mortensen, der for tredje gang har solgt et hus. - Vi er jo dem, som kender vores hus bedst, så det giver jo god menig, at vi viser det frem. Og spørger man online-mægleren, hvordan det kan være en fordel, at sælger aldrig har mødt mægleren i virkeligheden, svarer hun: - Jeg tror egentlig, at folk efterhånden er vant til, at meget er digitalt. Der er jo heller ikke ret mange, som møder deres bankrådgiver længere. Og slet ikke i de her corona-tider, hvor det hele kører online. Artiklen fortsætter under videoen... Ann Rosenskjold, der er indehaver og ejendomsmægler hos Estaldo, skiftede sin fysiske mæglerforretning ud med en online for få år tilbage, fordi hun oplevede færre og færre kunder. - Det var så sjældent, at der kom nogen ind i butikken alligevel. Så jeg mener ikke, der er noget stort, som har ændret sig i kontakten til kunderne, siger hun. Og netop et fåtal af fysiske kunder kan være en fremtidig tendens, siger en forsker i forbrugeradfærd: - Der vil helt sikkert komme meget mere online handel. Vi skal bare acceptere, at fysisk betyder omkostninger i dag. Det betyder omkostninger i form af tid, penge, parkering og alt muligt andet. Og derfor skal der virkelig være en god grund til, at man bruger det fysiske, siger Reimer Ivang, der er erhvervsforsker i Aalborg. Men hos flere fysiske ejendomsmæglere i Nordjylland, mener de ikke at rene onlinebutikker er fremtiden. Den fysiske kontakt kan nemlig ikke erstattes. - Det, som en fysisk ejendomsmægler kan, er blandt andet det lokale kendskab. De folk, som sidder i forretningen har et forhold til området, og de kender lige netop det marked, som vi sidder i, siger Kasper , der er indehaver og ejendomsmægler hos Real Mæglerne i Løkken og Blokhus. - Der er lidt mere tillid ved de fysiske mæglere. At det ikke bare foregår igennem en skærm, men at man rent faktisk snakker med sine kunder.  Det betyder enormt meget. Der kommer vi altså lidt tættere på kunderne, vil jeg sige, fortæller Søren Villadsen, der er indehaver og ejendomsmægler hos Villadsen Ejendomshandel i Vendsyssel.

Referat:
Når vi handler, foregår det mere og mere online – og den tendens kan også være på vej ind på boligmarkedet, lyder det fra en ekspert. Nu har en ejendomsmægler taget konsekvensen og rykket det hele online.